《次韵原博宾之舜咨鸣治赐宴联句 其三》
明代·程敏政

衮衣亲押庆成筵，步辇乘春下集仙。尚食缓传杯数九，教坊争出舞群千。

晴薰御纛虹光动，花覆宫袍兽锦联。席上忽看云绚彩，从龙佳气入新年。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。